Beograd U Srbiji će 2100. godine živeti nešto više od pet miliona građana, tri i po miliona manje nego sada, pokazuju najnoviji podaci UN.

Foto: RAS Srbija

Srbija se našla među top deset zemalja u kojima će već 2050. broj stanovnika biti manji za 15 odsto nego danas. Srba će, umesto 8,8 miliona, koliko ih ima danas, za 35 godina biti 7,3 miliona, dok će se 2100. taj broj smanjiti na 5,3 miliona. To će, kako se navodi u analizi, dovesti do starenja stanovništva, pa će na kraju 21. veka svaki osmi građanin Srbije biti stariji od 80 godina. Statistika istovremeno pokazuje da više od 100.000 porodica u Srbiji nema nijedno dete, kao i da svaka druga porodica ima jedno dete, a tek svaka treća dvoje.

Foto: RAS Srbija

Demograf Vladimir Nikitović navodi da su glavni uzroci ovog problema porast ekonomske i psihološke cene deteta, zatim povećana stopa razvoda, ali i činjenica da žene rađaju kasnije, u proseku sa 29 godina.

Zlatibor Lončar, ministar zdravlja, kaže za „Blic” da je Ministarstvo preduzelo niz koraka koji bi olakšali odluku o rađanju više od jednog deteta.

Foto: RAS Srbija

- Možda je za nekog sitnica poboljšanje jelovnika u porodilištima, ali to niko nije do sada menjao i siguran sam da porodiljama mnogo znači. Usaglasili smo se da epiduralna anestezija bude besplatna za sve žene. Sa stručnjacima iz Češke sprovešćemo konkretne mere kako bi se smanjila stopa smrtnosti kod novorođenčadi. Činićemo i sve drugo što može da utiče na povećanje nataliteta, ali se na tom planu može najviše uraditi omogućavanjem višeg standarda - objašnjava dr Lončar.

U Srbiji žene imaju godinu dana plaćenog porodiljskog bolovanja, odnosno dve godine za treće dete. U razvijenim zemljama najčešće ne postoji ovakav podsticaj.

Roditelji opterećeni

Roditelji dodaju da je problem i posao koji nije dovoljno plaćen a istovremeno zahteva odsustvo od kuće.

- I suprug i ja smo zdravstveni radnici, sa prosečnim primanjima. Gradili smo kuću, imali gomilu kredita i podizali dete u isto vreme. Sve to traje i košta, a kada se osvrnute iza sebe, shvatite da ste već u godinama kada je doneti odluku o ponovnom rađanju još teže - kaže Violeta Stanojević (36) iz Valjeva, majka Mine (9).

Foto: privatna arhiva / Privatna arhiva Violeta Stanojević, majka

Borka Marković (32), majka Jane (6), kaže da ljubav i briga za dete najčešće nisu dovoljni.

Foto: Privatna arhiva Majke jedinice Borka Marković

- Kada imate jedno dete, „mora“ i „treba“ postaje sve češće tokom odrastanja, oblačenja, školovanja. Dok se spisak troškova uvećava, a standard smanjuje, doneti odluku za drugo dete je teško - priznaje Markovićeva.